作者：尹公远
词牌/韵律：尉迟杯

paragraphs: 冰弦语。
在竹树、院落深深处。
当年野草闲花，何许浮云飞絮。
征鸿止止，纵汗漫、游人远回顾。
迟琼楼、五色帘开，唤醒玄鹤飞舞。
何事梦断湖山，尚九里松声，八月潮怒。
三十年馀池台泪，应不为、花奴羯鼓。
想天上、群仙老矣，甚比似、人间更愁苦。
倩画阑、留住西风，莫教愁入云去。